Urmareste Modifică dimensiunea fontului: Play

Bucureşti, 28 mar /Agerpres/ - Intenţia Primăriei Generale a Capitalei de a introduce transport în comun extins pe zona Bucureşti-Ilfov reprezintă o încălcare a legislaţiei naţionale, prin intruziunea instituţiilor publice în afacerile private, iar o astfel de iniţiativă ar putea duce la falimentarea companiilor care operează actualmente pe aceste rute, susţin reprezentanţii Confederaţiei Operatorilor şi Transportatorilor Autorizaţi din România (COTAR), într-un comunicat remis, marţi, AGERPRES.



"Practic, o astfel de decizie ar face mai întâi concurenţă neloială transportatorilor autorizaţi care au câştigat licitaţiile pentru a opera pe liniile de transport rutier de persoane, pe aceleaşi trasee pe care PMB intenţionează să introducă noi linii RATB. Operatorii de transport care deservesc acum rutele respective au făcut o investiţie de circa 25 de milioane de euro în autobuze cu anumite specificaţii tehnice, aşa cum au fost cerute în caietul de sarcini, la organizarea licitaţiei, conform legii. Preţul unui astfel de autobuz este între 70.000 şi 150.000 de euro, la care se adaugă alte cheltuieli de mentenanţă, salarii, taxe şi impozite. În acest moment circulă 180 de mijloace de transport ale firmelor private care au câştigat licitaţiile pentru a opera pe liniile Bucureşti-Ilfov", afirmă Vasile Ştefănescu, preşedinte COTAR.



Potrivit acestuia, iniţiativa extinderii liniilor RATB "ar putea duce la falimentarea firmelor care operează actualmente pe aceste rute, ceea ce va afecta nu doar afacerile private, pentru care ar putea răspunde în faţa instanţei de judecată", ci şi bugetul statului şi bugetul PMB.



"De asemenea, nu înţelegem de ce este nevoie de o investiţie de cel puţin 50 de milioane de euro de la bugetul PMB, din banii contribuabililor, la care se vor adăuga subvenţii, deşi rutele respective sunt acoperite de operatorii privaţi care s-au conformat legislaţiei naţionale, ca peste tot în ţară. Probabil că doamna primar general a fost indusă din nou în eroare de consilierii care nu cunosc realitatea din teren", mai spune Vasile Ştefănescu.



Reprezentanţii COTAR mai atrag atenţia şi asupra faptului că, din experienţa anterioară, s-a putut constata cum sute de mijloace de transport ale RATB sunt vandalizate anual şi fie necesită reparaţii foarte costisitoare, de la bugetul PMB, fie sunt ţinute în garajele RATB, din lipsa fondurilor pentru reparaţii.



"Aceasta fiind situaţia constatată în Bucureşti, în ultimii ani, nu putem considera că autobuzele care vor deservi judeţul Ilfov vor fi ferite de vandalizare, deci costurile calculate iniţial vor creşte şi poate chiar se vor dubla într-un singur an", subliniază aceştia.



În acest context, reprezentanţii COTAR propun Consiliului General al Capitalei să analizeze cu atenţie situaţia şi să nu încalce legea şi menţionează că o soluţie ar fi scoaterea la licitaţie a unor noi trasee de transport rutier de persoane, pentru rutele neacoperite de operatorii privaţi.



"Propunem Consiliului General al Capitalei să studieze cu mare atenţie această situaţie şi să nu încalce legea, prin afectarea unor afaceri private care funcţionează perfect legal. O soluţie ar putea fi scoaterea la licitaţie a unor noi trasee de transport rutier de persoane, dacă se doreşte extinderea transportului pe anumite trasee neacoperite de operatorii privaţi până în prezent. De asemenea, solicităm CG al PMB să aibă în vedere faptul că subvenţiile pentru transportul rutier ar trebui să nu se mai acorde discriminatoriu, astfel încât, dacă doresc să vină în sprijinul cetăţenilor, să le acorde aceleaşi subvenţii şi operatorilor privaţi, care ar putea astfel să facă reduceri substanţiale de preţ şi să asigure mai multe mijloace de transport pe liniile pe care deja operează", afirmă reprezentanţii COTAR.



Conform comunicatului confederaţiei, pentru şedinţa de Consiliu General care va avea loc miercuri, 29 martie a.c., punctul 24 de pe ordinea de zi prevede modificarea Hotărârii C.G.M.B nr.267/29.10.2010 pentru aprobarea programului de transport rutier de persoane prin servicii regulate pe raza Municipiului Bucureşti şi a Judeţului Ilfov, a modelului licenţei de traseu şi a contractului de transport public între Regia Autonomă de Transport Bucureşti şi oraşele/comunele din Judeţul Ilfov.



"În situaţia în care acest act normativ va fi aprobat de Consiliul General al Municipiului Bucureşti, va însemna încălcarea unor dispoziţii legale, respectiv a Legii nr. 8/2012 privind aprobarea ordonanţei 21/2011 privitoare la înfiinţarea Autorităţii Metropolitane de transport Bucureşti, aşa cum, de altfel, a statuat recent Curtea Constituţională a României. Autoritatea Metropolitană de Transport Bucureşti, Inspectoratul de Stat pentru Controlul în Transportul Rutier- ISCTR, Autoritatea Rutieră Română, Direcţia Generală de Poliţie a Municipiului Bucureşti , Inspectoratului de Poliţie al Judeţului Ilfov precum şi alte instituţii abilitate ale statului au confirmat şi pot confirma în unanimitate faptul că singura instituţie căreia legea îi conferă atribuţii în reglementarea şi autorizarea transportului public dintre Municipiul Bucureşti şi localităţile judeţului Ilfov este Autoritatea Metropolitană de Transport Bucureşti", se mai menţionează în comunicatul COTAR.AGERPRES/(AS-autor: Nicoleta Gherasi, editor: Andreea Marinescu)